Othes, cuens palatins de Bourgoingne et sires de Salins, à son amé le maire de Osselle, salut. Nous te mandons et comandons que tu dois or en avant respondes à nostre amé oncle et feal mons. Jehan de Chalon, signour d’Arlay, dou giste et des autres choses que nous avons à Osselle et es appartenances, ensi come tu en respondoies à nous, et y soies pour luy ensi come tu estoies pour nos, ne à nul autre n’en respondes dois or en avant, car nous li avons eschangié à autres choses. Et pour ce que tu en soies plus certains, nous t’envoions ceste lettre overte, seelée de nostre seal. Donée à Mirebeal, le vanredi après la feste sainte Katheline, l’am mil CC nonante et trois.